kaerle etc. doen te weten allen jegenwoirdich ende toecomende
dat wy ontfanghen hebben die oetmoedighe supplicatie van jooris
muntenaer beeldesnyder geboren van onse stede van hausburch ende
alsnu woenende in onse stede van sintomaer belast met wyff ende
kinderen inhoudende hoe dat omtrent den xyen dach octobers xvc
negentwintich hy suppliant doen ter tyt woenende in onse stede van
loevenen doende zyn ambocht heeft hem gevonden op strate met eenen
zynen gheselle genaempt geraert scotelman tusschen negen ende
thien uuyren inden avont met eene gemeene dochter omtrent den
huyse van sinte geertruyt inde voirs. stede sonder stock ofte mes
te hebben anders dan dat de voirs suppliant hadde een brootmes alwaer
hemluyden in gemoet quamen twee gesellen den eenen cleck
waeraff hy suppliant de name nyet en weet ende dandere geheeten
augustin vanden bergh alle beede voirsien van langhe messen
die zy drougen bloot onder hueren tabbarts of mantels besondere de
voirn. augustin de welcke by force namen ende wechleeden
de voirs. dochtere jegens den danck vanden voirn. suppliant ende
zynen geselle twelck zy nyet en consten verdragen maer uuyt
impacien? ende qualyck te vreden zynde vervolgden den voirs.
clerc ende augustin de welcke augustin achter blyvende met
zyn bloot lanckmes die wymen dat de voirn. clerck de voirs. dochtere
wechleede keerde weder ende slouch eenen grooten slach naer den voirn.
suppliant welcken slach hy suppliant keerde ende quam den selven
augustin in zyn mes hem aenveerdende van achter byden arme aleer hy
wech conte gevendt hem met zyn voirs. brootmes een steke in zyn
scauwer welcke steke nyet een vingere diepe was ende de
voirs. augustin gevoelende die voirs. quetsure hy ende zyn voirn.
geselle liepen wech den welcken de supliant ende geraert zyn
gheselle die egheen geweer en hadde als voirs. is naeliepen totten
houck vander straeten dat ziende de voirs. augustin is wederomme
gekeert ende begonst te slaen groote slagen met zynen messe
ende de voirs. clerc te werpen groote steenen naerden voirs.
suppliant ende geraert zyn geselle die by ghebreke van geweer
wierp zyn bonnet tusschen beyden omme te breken ende doen
cesseren de voirs slagen zoe dat de voirs. suppliant ontfinck eenen
grooten steen op zyn hooft ende een andere op zyn duyme waerop
hy viel ter eerden zoe oyck dede de voirn. augustin roupende ick
ben doot dit hoirende de voirs. clerc bespranc den voirn. suppliant
met eene corte dagge die hy hadde meenende hem te duersteken
ende vanden lyve te grieven midtswelcken de voirs. suppliant
om zyn lyff te beschudden hem ziende in zulcke extremiteyt
aenveerde den clerck byden arm keerde deselve ende met zyn
voirs. brootmes gaff hem eenen steke duere den arm twelck
den clerck gevoelende nam de vlucht seggende ick hebts oick
genouch achterlatende den voirs. augustin zynen geselle
ghequest van een steke vanden voirn. messe in zyn scauwere
ende gevallen als voirs is van welcken quetsure de voirs.
augustin by ghebre van goet regement ende dat hy bleef dien
geheelen nacht bloedende oft anderssins sdaechs daernaer
gevaren es van levende jyve ter doot ende hoewel de selve
suppliant heeft peys gemaect metter geinteresseerde partie
vreesende nochtans rigeur van justicie heeft ter causen vanden
voirs. feyte twelck hem zeer leet is geabsenteert uuyt onse
voirs. stede van loeven ende lande van brabant ende is gescepen
daer uuyt te moeten bliven tzynder grooten scade ende
achterdeele ten zy dat hem onse gracie verleent werdt alsoe
hy zeyt ons daeromme oetmoedelyck biddende soe eist
dat wy desen aenghesien compassie ende medelyden hebbende
metten voirn. suppliant inden ghevalle als boven quytgescholden
ende vergheven scelden quyte ende vergheven uuyt onse
zunderlinghe gracie by desen den dootslach voeren verclaert
mitgaders oyck alle penen ende amende corporelle ende
criminelle daerinne hy hem overmits ende uuyt saken van
tghene des voirs. is tegens ons onse hoocheyt ende justicie
eenichssins mach hebben ontgaen ende hebben hem dien aengaende
gerestitueert ende gestelt restitueren ende stellen by desen
tot zynen goede fame ende name in onsen lande ende hertochdom van
brabant ende allen anderen onsen landen ende heerlicheyden ende
tot zynen goeden noch tertyt nyet geconfisqueert zynde zoe verre
daer eenige waren imponerende hier by een eeuwich zwygen ende
silencie onsen procureur generael ende allen anderen onsen rechteren
justicieren ende officieren onsen voirs. lants van brabant
hoedanige die zyn oft wesen mogen satisfactie nochtans yerst
ende alvoeren gedaen der partien geinteresseerde zoe verre die
noch nyet gedaen en ware civilick alleenlyck behoudelyck
nochtans dat hy den voirs. dootslach jegens ons civilick beteren
sal naer gelegentheyt vander misdaet ende faculteyt van zynen
goeden ende oyck dat hy gehouden werdt te betaelen de redelycke
costen van justicie daeromme gedaen ende naegevolght indien
datter eenige geschiedt zyn ter taxacie ende arbiterscepe van
onsen lieven ende ghetrouwen den cancellier ende luden van onsen
raede in brabant die wy daertoe committeren ontbieden
daeromme ende bevelen den voirs. onse cancellier ende luden van
onsen raede in brabant dat voere hemluden geroepen de gene
die daeromme behoiren zullen geroupen te zyne zy procederen
ende doen procederen wel ende dueghdelyck totter verifficatie
ende interinemente van desen onsen jegenwoirdigen brieve naer hueren
formen ende inhouden ende welck interinement de voirs. suppliant
gehouden sal zyn in onsen voirs. raede te versuecken binnen eenen jaere
naer date van desen op te peine van te verbueren deffect der selver
ende dat gedaen ende de voirs. civile boete ende costen van justicie
indien datter eenighe zyn getaxeert gearbitreert ende betaelt
alst behoiren sal van welcke civile boete degene van onsen
rentmeesters dient aengaet gehouden wert ontfanck te maken
rekeninghe bewys ende reliqua te doen tot onsen prouffyte metten
andere penningen van zynen ontfanghe zy onsen drossat van brabant
meyer van loeven ende alle andere onse ende onser vassalen off
smaelre heeren rechteren justicieren ende officieren onsen voirs.
landts van brabant ende van overmaze hoedanige die zyn oft
wesen moghen tegenwoirdighe ende toecommende hueren stedehouderen
ende elck van hem zoe hem dat toebehoirt ende aengaen mach
den voirs. suppliant van dese onse gracie ende remissie inder
manieren voirscreven rustelyck ende peyselyck doen ende
laten genyeten ende ghebruycken sonder hem te doen noch
te laten geschyen in lyve noch in goede eenich hinder letsel
oft moyenesse ter contrarien maer indien zyn lyff oft
eenighe onverbuerden goeden daeromme gevangen becommert
oft gearresteert waren dat zy die terstont stellen oft doen
stellen tot volcommen delivrancie ende slakinge want ons
alsoe belieft ende ten eynde dat dit goet vast ende gestadich
blyve tot eeuwighen dagen zoe hebben wy onsen zegel hieraen doen
# sy hieraf verantwort
byden ontfanger
vanden exploiten
hangen behoudelyck in anderen saken ons recht ende een
yegelyck tzyne allen ghegeven in onse stede van brussele
inde maent van novembre int jaer onsen heeren duysent vyfhondert
ende vierendertich van onsen keyserycke txve ende van
onsen rycken van castilien ende andere txixe aldus stont
ghescreven opde plycke byden keyser in zynen raede ende
gheteekent l de zoete visa recepta
ghecollacionneert tegens
doriginale brieven by my
decock